मनेन्द्र की कोठी छोड़ मानसी वसु के साथ रहने लगी, शादीशुदा महिला के लिए ये फैसला आसान नहीं
“जब तुमसे पहली बार मिला था, तब सिर्फ तुमसे मिला था, तुम्हारे किसी की पत्नी होने या शादीशुदा होने से नहीं। वह जो जुड़ाव हुआ, मानसी से हुआ था। फिर उस जुड़ाव से तुमसे जितनी बार मिला, ज्यादा करीब आता गया।"
वह अपना पेपर पढ़ चुकी थी और खचाखच भरे हॉल में उठती फुसफुसाहटें सुन पा रही थी। आदत हो गई है उसे अब… उसने जो हिम्मत दिखाई है, उसके लिए सामने तो उसकी तारीफ की जाती है, पर पीठ पीछे सिर्फ मजाक उड़ाया जाता है। उसे न जाने कैसे-कैसे नाम दिए जाते हैं- बुरी औरत, पति को धोखा देने वाली औरत, अपनी इच्छाओं पर कंट्रोल न रखने वाली औरत… और न जाने क्या-क्या।
जाने-माने विद्वान एक के बाद एक मंच पर आकर पेपर पढ़ रहे थे। संगोष्ठी का विषय ‘फेमिनिज़्म’ ऐसा था कि सभी दम साधे वक्ताओं के विचारों को सुन रहे थे। इस विषय का समर्थन वे पुरुष भी कर रहे थे जो निजी तौर इसके खिलाफ थे और खुद घर में स्वामित्व की परंपरा बनाए रखना चाहते थे।
हालांकि खुली सोच रखने वाली स्त्रियों के खिलाफ न सिर्फ वे पुरुष थे, बल्कि खुद को शिक्षित व संस्कारी कहने वाली स्त्रियां भी थीं। उनका कहना था कि इच्छा से कुंआरी मां बनना या विवाहेतर संबंध बनाना, अपने पति के अलावा किसी और को चाहना व अपनी तरह से जीना ‘फेमिनिज़्म’ नहीं है।
बहुत-सी नजरें बार-बार मानसी की ओर उठ रही थीं। ऐसा नहीं था कि उसमें इन नजरों को झेलने का साहस नहीं था, लेकिन उसे समझ नहीं आ रहा था कि आखिर क्यों यह समाज एक तरफ तो नारी स्वतंत्रता की दुहाई देता है, उसके स्वतंत्रता से जीने की मांग करता है, लेकिन दूसरी तरफ महिलाएं अपनी इच्छाओं, अपनी संवेदनाओं को दबाए एक निर्जीव जीवन जीती रहती हैं।
विद्रोह करने की उनकी शक्ति सिर्फ कागजों तक ही सीमित होती है। विचारों को अमल में लाना बेहद मुश्किल हो जाता है। मानसी कहां दोषी है किसी भी तरह से, सिर्फ इसलिए कि उसने कागजों से निकलकर अपने ‘स्व’ की पहचान करानी चाही, फिर वह दोषी कैसे हुई?
मनेन्द्र को लगता कि पति बनकर वह एक ऐसे साम्राज्य का मालिक बन गया है, जहां सिर्फ उसका आदेश माना जाएगा। मानसी को अपनी भावनाओं को महल के प्रवेश-द्वार पर ही दफना कर भीतर कदम रखना होगा ताकि महल के अंदर जो शरीर पांव रखे वह मन विहीन हो। किसी उड़ते पक्षी के पंख काटने जैसी ही तो फड़फड़ाती रहती थी मानसी।
अचानक वह चौंकी। एक वक्ता पृष्ठों में दबे उदाहरणों से ऊपर उठकर सबके बीच बैठी मानसी के जीवन का सजीव उदाहरण दे रहा था। उसके साहस की प्रशंसा कर रहा था। उसे सुन मानसी का दिल वितृष्णा से भर उठा। कितने खोखले हैं ये लोग। उसके पीठ पीछे उसे अपशब्द कहते हैं और यहां…
वह बाहर निकल आई। कार का स्टेयरिंग वसु के घ‍र की ओर मुड़ गया। जब भी उसने सुकून चाहा, उसे वसु के कंधों के अलावा किसी का सहारा पुख्ता नहीं लगा। उसके सिवाय अपना कहने वाला कोई नहीं मिला। उस अपनेपन की डोर से वह इस कदर बंध गई कि एक दिन उसका दिल चाहा कि सब कुछ समर्पित कर दे और पूर्ण समर्पण की दीप्ति से चमक उठी थी मानसी। इस चमक से मनेन्द्र की आंखें चुंधिया गई थीं।
वसु के घर ताला देख उसने डुप्लीकेट चाबी से दरवाजा खोला और पसर गई बिस्तर पर। छोटा-सा कमरा है, इधर-उधर फैली चीजों से और भी छोटा लग लगता है, फिर भी यहां उसे बहुत सुकून मिलता है। मनेन्द्र की उस महलनुमा कोठी के मखमली बिस्तर पर वह एक दिन भी सुख की नींद नहीं सो पाई थी।
आवाजें अभी भी कानों में गूंज रही थीं। ‘मानसी का उदाहरण सामने रखें तो लगेगा कि वाकई में नारी क्या नहीं कर सकती। शादी के बाद पति से सुख न मिलने पर किसी दूसरे पुरुष के साथ संबंध…’
मानसी का इस तरह अपमान क्यों किया जाता है और वसु का साथ उसके लिए शारीरिक संबंधों से परे एक आत्मिक सुख की परिणिति है। बिना कोई आशा-अपेक्षा रखे, एक-दूसरे को अधिकार-मान और सुख देने की परिणति है।
मनेन्द्र दोहरा व्यक्तित्व जीता था। मां-पापा कितने प्रभावित हुए थे उससे। कितना संस्कारी है, पर वह शादी के दो दिन बाद ही उसे जान गई थी। स्त्री उसके लिए सिर्फ उपभोग की वस्तु थी। आभिजात्य वर्ग के सारे शौक थे उसमें। शुक्र था कि शादी के बाद भी उसने अपनी लेक्चरार की नौकरी नहीं छोड़ी, मनेन्द्र के बार-बार कहने पर भी वह नौकरी करती रही।
कॉलेज का ‘एनुअल डे’ था। संचालन वही कर रही थी। उन कार्यक्रमों की रूपरेखा बनाते-बनाते मानसी के अंदर छिपी अल्हड़ बच्ची कूदने लगी। उसकी वही छिपी अल्हड़ता उछलकर वसु से टकरा गई। वह टकराहट बहुत प्रबल थी। दुबक जाने के बावजूद लुका-छिपी का खेल खेलने लगी थी।
वसु उसकी एक छात्रा का भाई था और लखनऊ के एक कॉलेज में लेक्चरार। कुछ दिनों की छुट्टियों पर दिल्ली आया था। 'एनुअल डे' पर अपनी बहन के जिद करने पर आ गया था। न जाने क्या तो महसूस किया था उसने वसु को देखकर। पता नहीं क्या था उस साधारण-से लगने वाले इंसान में कि मानसी को लगा वह उससे बार-बार मिलना चाहती है या शायद वह रिक्तता भरने, पूर्णता पाने के लिए व्याकुल थी।
फिर एक महीने बाद वसु को सामने खड़े देख ठिठक गई थी मानसी।
“मानसी जी, अगर बुरा न मानें तो थोड़ी देर कैंटीन में बैठ सकते हैं?”
मानसी उसे हैरानी से देखने लगी तो उसने समझाते हुए कहा, “हैरानी हुई आपको मुझे देखकर? दिल्ली ट्रांसफर करवा लिया है मैंने…” वह बताता रहा और मानसी सिर्फ सुनती रही।
‘क्या वसु को पता नहीं कि मानसी शादीशुदा है?’ उसके मन में सवाल उठने लगा।
मुलाकातें क्यों और कैसे बढ़ती गईं, उसका समय का प्रवाह ही साक्षी हो सकता है, मानसी या वसु नहीं। और फिर मानसी अपना दुख-दर्द उसके पास उड़ेलने लगी। उसके पास मन हल्का कर जब वह मनेन्द्र के पास लौटती तो मन शांत होता।
“वसु, यह जानते हुए भी कि मैं विवाहित हूं, तुमने मुझसे दोस्ती क्यों की?”
“जब तुमसे पहली बार मिला था, तब सिर्फ तुमसे मिला था, तुम्हारे किसी की पत्नी होने या शादीशुदा होने से नहीं। वह जो जुड़ाव हुआ, मानसी से हुआ था। फिर उस जुड़ाव से तुमसे जितनी बार मिला, ज्यादा करीब आता गया।"
“यह जानते हुए भी कि हमारे-तुम्हारे संबंधों को यह समाज दोस्ती की तरह नहीं स्वीकारेगा, तुम मुझसे मिलते रहे?"
“यह बात तो तुम्हें भी पता है, मानसी, फिर क्यों नहीं तुम अपने को रोक पाईं? कोई जवाब नहीं है न तुम्हारे पास? इसीलिए तो कहता हूं कि इन भावनाओं का कोई नाम नहीं होता। यही तो होता है विचारों का मिलना। एक-दूसरे को समझने का एहसास।" उसकी साफगोई के आगे निरुत्तर हो गई थी वह।
मनेन्द्र भड़का था, “मैं पुरुष हूं, जितने चाहूं संबंध बना सकता हूं, पर तुम स्त्री हो। ये अधिकार तुम्हारे पास नहीं हैं।”
छोड़ दिया था उसने मनेन्द्र को। एक स्त्री अपने पति से अलग होने की हिम्मत करे… समाज को यही बात कचोटती है।
घंटी की आवाज सुन मानसी की तंद्रा भंग हुई। वसु को सामने देख एक सिहरन तन-मन में दौड़ गई। वसु उसे एक सार्थकता से भर देता है, अपने स्त्री होने की पूर्णता से वह मंडित हो जाती है। किसी शर्माती युवती की तरह वह वसु के सीने से लग गई।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें